Η Αθήνα φιλοξενεί το κορυφαίο διεθνές συνέδριο για τη γεωτεχνική μηχανική και την προστασία των μνημείων 

Από τις 16 έως τις 18 Σεπτεμβρίου 2026, η Αθήνα θα φιλοξενήσει το 4ο Διεθνές Συμπόσιο Γεωτεχνικής Μηχανικής για τη Διατήρηση Μνημείων και Ιστορικών Χώρων (4th International Symposium on Geotechnical Engineering for the Preservation of Monuments and Historic Sites – TC301), μία από τις σημαντικότερες διεθνείς επιστημονικές διοργανώσεις στον τομέα της γεωτεχνικής μηχανικής και της προστασίας της πολιτιστικής κληρονομιάς.

Το Συνέδριο διοργανώνεται υπό την αιγίδα της Ελληνικής Επιστημονικής Εταιρείας Εδαφομηχανικής και Γεωτεχνικής Μηχανικής και της Διεθνούς Τεχνικής Επιτροπής TC301 της ISSMGE, ενώ το τιμούν με την υποστήριξή τους, ο Δήμος Αθηναίων και το Υπουργείου Πολιτισμού. Η πραγματοποίησή του στην Ελλάδα αναδεικνύει τον πρωταγωνιστικό ρόλο της χώρας μας στη διεθνή συζήτηση για τη διατήρηση και προστασία των μνημείων.

Στο επιστημονικό πρόγραμμα συμμετέχουν κορυφαίοι επιστήμονες διεθνούς κύρους, μεταξύ των οποίων οι Ch. Zerefos (Ελλάδα), E. Ovando-Shelley (Μεξικό), G. Gottardi (Ιταλία), A. Puzrin (Ελβετία), G. Arun (Τουρκία), I.  Towhata (Ιαπωνία), N.  Makris (ΗΠΑ), A. Ledesma (Ισπανία) και K. Van Balen (Βέλγιο), ενώ ιδιαίτερη θέση στο πρόγραμμα κατέχει η ειδική προσκεκλημένη διάλεξη του Καθηγητή Μανώλη Κορρέ, αφιερωμένη στην αποκατάσταση και διατήρηση των μνημείων της Ακρόπολης.

Το πρόγραμμα περιλαμβάνει θεματικές ενότητες που καλύπτουν ολόκληρο το φάσμα της γεωτεχνικής μηχανικής για τα μνημεία, όπως:
· γεωτεχνικές επεμβάσεις σε ιστορικές κατασκευές,
· θεμελιώσεις και εδαφικές αλληλεπιδράσεις,
· κατολισθήσεις και γεωκίνδυνοι σε αρχαιολογικούς χώρους,
· σεισμική προστασία ιστορικών μνημείων,
· εφαρμογές προηγμένων μεθόδων παρακολούθησης και διερεύνησης.
Παράλληλα, ιδιαίτερη έμφαση δίνεται σε σύγχρονα διεπιστημονικά θέματα , όπως:
· οι επιπτώσεις της κλιματικής αλλαγής στην ανθεκτικότητα και διατήρηση των μνημείων,
· η αξιοποίηση ψηφιακών τεχνολογιών, ψηφιακών διδύμων, αισθητήρων και τεχνητής νοημοσύνης για την προστασία της πολιτιστικής κληρονομιάς,
· η διαχείριση φυσικών κινδύνων και η ανθεκτικότητα ιστορικών χώρων.
Για τον λόγο αυτό, το Συνέδριο απευθύνεται  στο ευρύτερο τεχνικό και επιστημονικό κοινό, συμπεριλαμβανομένων πολιτικών μηχανικών, αρχιτεκτόνων, αρχαιολόγων, συντηρητών έργων τέχνης, γεωλόγων και στελεχών φορέων που δραστηριοποιούνται στη διαχείριση και προστασία της πολιτιστικής κληρονομιάς.

Ειδική θεματική ημέρα – 18 Σεπτεμβρίου 2026
Η τρίτη ημέρα του Συνεδρίου θα πραγματοποιηθεί στο Μουσείο Ακρόπολης και θα είναι αφιερωμένη στα μνημεία του ελλαδικού χώρου και στις σύγχρονες προκλήσεις προστασίας και διατήρησής τους απέναντι στους φυσικούς και κλιματικούς κινδύνους. Η ημέρα θα ξεκινήσει με οργανωμένη τεχνική επίσκεψη στον Ιερό Βράχο της Ακρόπολης.  

Για τη διευκόλυνση των Ελλήνων μηχανικών και των επαγγελματιών που ενδιαφέρονται ειδικότερα για τη συγκεκριμένη θεματολογία, παρέχεται δυνατότητα συμμετοχής αποκλειστικά στην ειδική συνεδρία της 18ης Σεπτεμβρίου, με ειδικό μειωμένο κόστος εγγραφής. Η συνεδρία θα διεξαχθεί στην αγγλική γλώσσα, χωρίς υπηρεσία ταυτόχρονης μετάφρασης.

Χώροι διεξαγωγής
16–17 Σεπτεμβρίου 2026, Ωδείο Αθηνών
18 Σεπτεμβρίου 2026, Μουσείο Ακρόπολης

Περισσότερες πληροφορίες σχετικά με το πρόγραμμα, τις εγγραφές και τις δυνατότητες συμμετοχής είναι διαθέσιμες στην ιστοσελίδα του Συνεδρίου:
www.tc301-athens.com

